ประกาศคณะกรรมการควบคุมการขนส่งทางบกกลาง
ประกาศคณะกรรมการควบคุมการขนส่งทางบกกลาง
เรื่อง
ปรับปรุงคณะอนุกรรมการพิจารณากำหนดและปรับปรุงเงื่อนไข
ในใบอนุญาตประกอบการขนส่งไม่ประจำทางประจำจังหวัดทุกจังหวัด
ยกเว้นกรุงเทพมหานคร[๑]
 

ตามที่ได้มีประกาศคณะกรรมการควบคุมการขนส่งทางบกกลาง
ฉบับลงวันที่ ๒๖ สิงหาคม ๒๕๕๒
ปรับปรุงคณะอนุกรรมการพิจารณากำหนดและปรับปรุงเงื่อนไขในใบอนุญาตประกอบการขนส่งไม่ประจำทางประจำจังหวัดทุกจังหวัด
ยกเว้นกรุงเทพมหานคร นั้น

เนื่องจากกรมการขนส่งทางบกได้มีการปรับปรุงโครงสร้างภายในตามกฎกระทรวง
แบ่งส่วนราชการกรมการขนส่งทางบก กระทรวงคมนาคม พ.ศ. ๒๕๕๒ ซึ่งมีผลทำให้อนุกรรมการ
ในคณะอนุกรรมการพิจารณากำหนดและปรับปรุงเงื่อนไขในใบอนุญาตประกอบการขนส่งไม่ประจำทางประจำจังหวัดทุกจังหวัด
ยกเว้นกรุงเทพมหานครบางตำแหน่งเปลี่ยนไป คณะกรรมการควบคุม
การขนส่งทางบกกลางได้พิจารณาเห็นสมควรให้ปรับปรุงประกาศฉบับดังกล่าว

ฉะนั้น อาศัยอำนาจตามความในมาตรา ๒๑
แห่งพระราชบัญญัติการขนส่งทางบก พ.ศ. ๒๕๒๒
ประกอบมติคณะกรรมการควบคุมการขนส่งทางบกกลาง ในการประชุมครั้งที่ ๒๐/๒๕๕๒
เมื่อวันที่ ๒๗ ตุลาคม ๒๕๕๒
จึงให้ปรับปรุงคณะอนุกรรมการพิจารณากำหนดและปรับปรุงเงื่อนไข ในใบอนุญาตประกอบการขนส่งไม่ประจำทางประจำจังหวัดทุกจังหวัด
ยกเว้นกรุงเทพมหานคร ประกอบด้วย

๑. ขนส่งจังหวัด  เป็นประธานอนุกรรมการ
๒.
ผู้แทนตำรวจภูธรจังหวัด  เป็นอนุกรรมการ
๓. ผู้แทนแขวงการทาง
หรือสำนักงานบำรุงทาง กรมทางหลวง  เป็นอนุกรรมการ
ที่สำนักงานขนส่งจังหวัดตั้งอยู่ในเขตความรับผิดชอบ
๔.
ผู้แทนหอการค้าจังหวัด  เป็นอนุกรรมการ
๕.
หัวหน้ากลุ่มวิชาการขนส่ง สำนักงานขนส่งจังหวัด  เป็นอนุกรรมการและเลขานุการ
๖. นักวิชาการขนส่ง
สำนักงานขนส่งจังหวัด  เป็นผู้ช่วยเลขานุการ
ให้คณะอนุกรรมการพิจารณากำหนดและปรับปรุงเงื่อนไขในใบอนุญาตประกอบการขนส่ง
ไม่ประจำทางประจำจังหวัดทุกจังหวัด ยกเว้นกรุงเทพมหานคร มีอำนาจหน้าที่ ดังนี้
๑.
พิจารณาให้ความเห็นชอบในการกำหนดและปรับปรุงเงื่อนไขใบอนุญาตประกอบการขนส่งไม่ประจำทางด้วยรถที่ใช้ในการขนส่งสัตว์หรือสิ่งของ
ซึ่งมีท้องที่ทำการขนส่งระหว่างจังหวัด ตามมาตรา ๓๒
แห่งพระราชบัญญัติการขนส่งทางบก พ.ศ. ๒๕๒๒
และตามหลักเกณฑ์ที่คณะกรรมการควบคุมการขนส่งทางบกกลางกำหนด
เฉพาะผู้ขออนุญาตที่มีภูมิลำเนา หรือสำนักงานใหญ่ตั้งอยู่ภายในเขตจังหวัด
และเมื่อนายทะเบียนกำหนดหรือปรับปรุงเงื่อนไขไว้ในใบอนุญาต
ประกอบการขนส่งไม่ประจำทางด้วยรถที่ใช้ในการขนส่งสัตว์หรือสิ่งของรายใดแล้ว
ให้รวบรวมรายงานคณะกรรมการควบคุมการขนส่งทางบกกลางเพื่อทราบต่อไป
๒.
พิจารณาให้ความเห็นชอบในการต่ออายุใบอนุญาตประกอบการขนส่งระหว่างประเทศประเภทการขนส่งไม่ประจำทางและการขนส่งส่วนบุคคลด้วยรถที่ใช้ในการขนส่งสัตว์หรือสิ่งของ
ตามมาตรา ๓๒ มาตรา ๓๔ ประกอบมาตรา ๒๕ แห่งพระราชบัญญัติการขนส่งทางบก พ.ศ. ๒๕๒๒
ภายใต้ความตกลงระหว่างประเทศไทยกับประเทศคู่สัญญา
เฉพาะผู้ขออนุญาตที่มีภูมิลำเนาหรือสำนักงานใหญ่ตั้งอยู่ภายในเขตจังหวัดและขอใช้เงื่อนไขที่กำหนดไว้ในใบอนุญาตประกอบการขนส่งฉบับเดิม
และเมื่อนายทะเบียนต่ออายุใบอนุญาตประกอบการขนส่งระหว่างประเทศ
ประเภทการขนส่งไม่ประจำทางหรือการขนส่งส่วนบุคคลด้วยรถที่ใช้ในการขนส่งสัตว์หรือสิ่งของแล้ว
ให้รวบรวมรายงานคณะกรรมการควบคุมการขนส่งทางบกกลางเพื่อทราบต่อไป

ทั้งนี้ ตั้งแต่วันที่ ๒๗ ตุลาคม ๒๕๕๒ เป็นต้นไป


ประกาศ
ณ วันที่ ๑๑ ธันวาคม พ.ศ. ๒๕๕๒
อร่าม
ก้อนสมบัติ
รองปลัดกระทรวงคมนาคม
หัวหน้ากลุ่มภารกิจด้านการขนส่ง
ประธานกรรมการควบคุมการขนส่งทางบกกลาง















ปริยานุช/ผู้จัดทำ
๑๙
มกราคม ๒๕๕๓

นันท์นภัสร์/ตรวจ
๑๙
มกราคม ๒๕๕๓

[๑]
ราชกิจจานุเบกษา เล่ม ๑๒๗/ตอนที่ ๙ ง/หน้า ๓๓๑/๑๔ มกราคม ๒๕๕๓